Lietuvos draudimas

Lietuvos draudimas – Lietuvos draudimo bendrovė. 2006 m. užėmė daugiau nei 35 procentus šalies ne gyvybės draudimo rinkos.  Bendrovė priklauso draudimo įmonių grupei RSA, kuri paslaugas teikia 130 šalių ir turi daugiau negu 20 mln. klientų visame pasaulyje. „Lietuvos draudimas“ Lietuvoje aptarnauja beveik 0,5 mln. privačių ir verslo klientų, per metus sudaro 1,4 milijono draudimo sutarčių.  Bendrovės valdomų klientų aptarnavimo skyrių skaičius – 89.

Veiklos rezultatai 

„Lietuvos draudimo“ 2008 m. audituotas grynasis pelnas buvo 38 mln. litų. Bendrovės pasirašytos draudimo įmokos 2008 m. siekė 510 mln. litų - tai yra 10 proc. daugiau negu 2007 m. (463 mln. litų). Per metus buvo atlyginta 252 mln. litų nuostolių, tai 22 proc. daugiau nei 2007 m.  2011 m. „Lietuvos draudimas“ uždirbo 10 mln. Lt pelno, kuris buvo 2,1 karto mažesnis nei 2010 m.

Darbuotojai 
„Lietuvos draudime“ dirba apie 1150 darbuotojų, iš jų beveik 650 – draudimo konsultantai.  Bendrovės valdybos pirmininkas ir generalinis direktorius Kęstutis Šerpytis. Jis „Lietuvos draudimui“ vadovauja jau 23 metus – nuo 1992 m.

Nacionalinio atsakingo verslo apdovanojimuose bendrovei suteiktas „Metų darbovietės“ titulas.

"Lietuvos draudimas" 2012, 2013 ir 2014 metais pripažintas geriausiu darbdaviu Lietuvoje.

Už naujovių diegimą Lietuvos draudimo rinkoje 2008 m. kovo mėnesį „Lietuvos draudimui“ suteiktas vienos iš dešimties novatoriškiausių Europos kompanijų vardas.

Paslaugos 
Privatiems klientams bendrovės teikiamos paslaugos: automobilių ir kelionių, būsto bei namų turto draudimas, draudimas nuo nelaimingų atsitikimų ir kitos draudimo rūšys.

Taip pat „Lietuvos draudimas“ siūlo draudimo internetu paslaugas: galimybę apsidrausti internetu privalomuoju vairuotojų draudimu ir kelionės draudimu.

Verslo klientams teikiamos paslaugos: turto, transporto, darbuotojų ir atvykstančių svečių draudimas, taip pat veiklos, statybų, kelionių, importo ir eksporto, laidavimų draudimas bei kita.

Istorija – svarbiausios datos 
 „Lietuvos draudimo“ veiklos pradžią galima skaičiuoti nuo 1921 m., kuomet buvo įkurtas „Lietuvos draudimo“ pirmtakas – Lietuvos valstybinio apdraudimo įstaiga. Jos pagrindinės funkcijos buvo tvarkyti visus valstybinio draudimo reikalus, rengti pavienių draudimo rūšių taisykles, prižiūrėti ir kontroliuoti kitas draudimo įstaigas.
 1940 m. sovietų valdžiai nacionalizavus visas privačias draudimo įmones, bendrovė tapo valstybinės draudimo įstaigos sudėtine dalimi.
 Po Lietuvos nepriklausomybės atkūrimo (1991 m.) bendrovė atgavo ūkinį savarankiškumą, o 1994 m., vadovaujantis pirminio privatizavimo programa, 30 procentų bendrovės buvo privatizuota viešai pasirašant akcijas. 70 procentų akcijų liko Lietuvos Vyriausybės nuosavybėje, kiti 30 procentų – parduoti bendrovės darbuotojams.
 1999 m. Lietuvos Vyriausybė pardavė turėtą 70 procentų „Lietuvos draudimo“ akcijų paketą strateginiam investuotojui „Codan Insurance“ Ltd. iš Danijos, priklausančiam pasaulinei draudimo grupei RSA. Nuo šio laiko „Lietuvos draudimas“ tampa visiškai privačia draudimo bendrove.
 2006 m. „Codan Insurance“, valdanti didžiausią „Lietuvos draudimo“ akcijų portfelį, iš kitų akcininkų (Europos plėtros ir rekonstrukcijos banko bei Rytų Europos investicijų fondo) įsigijo jiems priklausiusias akcijas ir savo turimą akcijų portfelį padidino iki 99,9 procento.
 2008 m. „Lietuvos draudimas“ kartu su kitomis RSA grupės įmonėmis atnaujino savo ženklą.
 2014 m. RSA grupė pardavė turėtas "Lietuvos Draudimo" akcijas Lenkijos įmonei SA "PZU group".
 2015 m. "Lietuvos draudimas" atnaujino savo įmonės ženklą.

Šaltiniai 

Lietuvos draudimo bendrovės